На основу члана 94. став 7. Закона о енергетској ефикасности и рационалној употреби енергије („Службени гласник РС”, број 40/21) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

УРЕДБУ

О МОДЕЛУ УГОВОРА О ФИД-ИН ТАРИФИ

ЗА ПРОДАЈУ ЕЛЕКТРИЧНЕ ЕНЕРГИЈЕ ПРОИЗВЕДЕНЕ У МИКРО-КОГЕНЕРАЦИЈСКОЈ ЈЕДИНИЦИ ИЛИ МАЛОЈ КОГЕНЕРАЦИЈИ

Члан 1.

Овом уредбом ближе се прописује модел уговора о фид-ин тарифи за продају електричне енергије произведене у микро-когенерацијској јединици или малој когенерацији.

Члан 2.

Уговор о фид-ин тарифи за продају електричне енергије произведене у микро-когенерацијској јединици или малој когенерацији (у даљем тексту: Уговор о фид-ин тарифи), садржи:

1. податке о уговорним странама;
2. предмет уговора;
3. врсту и инсталисану снагу мале когенерације или микро-когенерацијске јединице (у даљем тексту: електрана) повлашћеног произвођача електричне енергије (у даљем тексту: повлашћени произвођач) као и врсту енергента;
4. подстицајне мере на које повлашћени произвођач има право;
5. подстицајне мере у периоду пробног рада, када уговор закључује привремено повлашћени произвођач електричне енергије (у даљем тексту: привремено повлашћени произвођач);
6. подстицајни период;
7. обавезе гарантованог снабдевача у погледу преузимања балансне одговорности и трошкова балансирања;
8. обавезе повлашћеног произвођача у погледу планирања рада и одржавања електране;
9. уговорну казну;
10. место примопредаје енергије у систем;
11. пренос својине над произведеном електричном енергијом;
12. место и начин мерења;
13. очитавање и приговор на податке о очитаној електричној енергији;
14. фид-ин тарифу за продату електричну енергију и начин и услове промене фид-ин тарифе;
15. начин и динамику обрачунавања, фактурисања и плаћања;
16. камату у случају неблаговременог плаћања;
17. инструменте обезбеђења плаћања, одржавање и услове активирања инструмента обезбеђења плаћања;
18. залагање и уступање потраживања повлашћеног произвођача;
19. вишу силу и последице дејства више силе;
20. ризик непреузимања електричне енергије;
21. плаћање и накнадну испоруку плаћене електричне енергије у случају нерасположивости система или дела система;
22. измену прописа у току трајања уговора и начин отклањања последица измене прописа;
23. начин обавештавања уговорних страна;
24. пренос права и обавеза из уговора;
25. престанак уговора отказом или раскидом;
26. начин решавања спора;
27. услов да уговор ступа на снагу након стицања статуса повлашћеног произвођача, уколико уговор закључује привремено повлашћени произвођач;
28. друге елементе утврђене моделом уговора из члана 1. ове уредбе.

Члан 3.

Уговор o фид-ин тарифи, који закључују гарантовани снабдевач и привремено повлашћени произвођач, поред елемената прописаних чланом 2. ове уредбе, садржи:

1) начин доказивања испуњености услова стицања статуса повлашћеног произвођача у прописаном року;

2) права и обавезе уговорних страна у случају фазне изградње електране;

3) права и обавезе уговорних страна у случају пуштања електране у рад пре почетка подстицајног периода;

4) обавезе привремено повлашћеног произвођача у случају да не стекне статус повлашћеног произвођача у прописаном року, а користи подстицајне мере;

5) друге елементе утврђене моделом уговора из члана 1. ове уредбе.

Члан 4.

Уговори из чл. 2. и 3. ове уредбе закључују се у складу са моделом Уговора о фид-ин тарифи, који је одштампан уз ову уредбу и чини њен саставни део.

Уговорне стране су дужне да Уговор о фид-ин тарифи закључе у писаној форми у складу са моделом прописаним овом уредбом.

Делови модела Уговора о фид-ин тарифи написани курзивом и у угластим заградама представљају обавезне смернице којима се руководе уговорне стране приликом закључења Уговора о фид-ин тарифи.

Уговорне стране не могу унети у текст Уговора о фид-ин тарифи одредбе којима се мењају, допуњују или изостављају одредбе модела прописаног овом уредбом, осим ако моделом није другачије одређено.

Одредбе Уговора о фид-ин тарифи које су уговорене на начин из става 4. овог члана не производе правна дејства, а изостављене одредбе модела непосредно се примењују.

Изузетно од става 4. овог члана, ако се приликом закључења Уговора о фид-ин тарифи утврди да поједина питања нису уређена моделом Уговора о фид-ин тарифи или је потребно да се поједине одредбе модела Уговора о фид-ин тарифи измене или допуне да би се његова примена прилагодила околностима конкретног случаја, обе Уговорне стране Уговора о фид-ин тарифи могу да их измене или допуне уз сагласност министарства надлежног за послове енергетике (у даљем тексту: Министарство).

Министарство је дужно да изда или ускрати сагласност у року од 30 дана од дана подношења предлога за измену или допуну модела Уговора о фид-ин тарифи.

Уколико Министарство не изда или ускрати сагласност у року од 30 дана од дана подношења предлога за измену или допуну модела Уговора о фид-ин тарифи, сматраће се да је сагласно са предлогом.

Ако уговорне стране не усагласе предлог за измену или допуну из става 6. овог члана, примениће се одредбе закона којим се уређују облигациони односи.

Члан 5.

Ова уредба ступа на снагу осмог дана од дана објављивања у „Службеном гласнику Републике Србијеˮ.

05 Број: 110-3937/2023-1

У Београду, 25. маја 2023. године

ВЛАДА

ПРВИ ПОТПРЕДСЕДНИК ВЛАДЕ

Ивица Дачић,с.р.