Модел Уговора о фид-ин тарифи

за високоефикасну когенерацију

1. [унети назив, адресу, матични број и ПИБ гарантованог снабдевача,] (у даљем тексту: „КУПАЦ”), кога заступа [унети име и презиме], са једне стране,

и

1. [унети назив или име, адресу, матични број, ПИБ лица које има статус привремено повлашћеног произвођача, односно повлашћеног произвођача], (у даљем тексту: „ПРОДАВАЦ”) кога заступа [унети име и презиме и функцију овлашћеног лица], са друге стране,

у даљем тексту: под појединачним називом „Уговорна страна” или под заједничким називом „Уговорне стране”,

закључују у [унети место], дана [унети датум]:

УГОВОР О ФИД-ИН ТАРИФИ

ЗА ВИСОКОЕФИКАСНУ КОГЕНЕРАЦИЈУ

ПРЕАМБУЛА

Уговорне стране су сагласне да је:

(А) ПРОДАВАЦ стекао статус повлашћеног произвођача електричне енергије за [унети врсту електране и њен назив], чија је укупна инсталисана снага [унети снагу] и која се налази у [унети јединицу локалне самоуправе и катастарску општину], (у даљем тексту: „Електрана”);

*У случају да уговор закључује лице које има статус привремено повлашћеног произвођача тачка (А), гласи:*

Да је ПРОДАВАЦ стекао статус привремено повлашћеног произвођача електричне енергије за [унети врсту електране и њен назив], чија је укупна инсталисана снага [унети снагу] и коју намерава да [унети изгради или реконструише] у [унети јединицу локалне самоуправе и катастарску општину], (у даљем тексту: „Електрана”);

(Б) Да је, КУПАЦ законом овлашћен и обавезан да купује произведену електричну енергију у Електрани од ПРОДАВЦА;

(В) Да је ПРОДАВАЦ дана [унети датум] поднео захтев КУПЦУ за закључење уговора о откупу електричне енергије.

ПОЈМОВИ

Члан 1.

Појмови и изрази коришћени у Уговору о фид-ин тарифи имају следеће значење:

1. *Електрана* је објекат мале когенерације или микро-когенерацијске јединице, на основу ког је инвеститор или власник стекао статус привремено повлашћеног или повлашћеног произвођача електричне енергије и који има употребну дозволу, а по изградњи и посебно мерење за очитавање произведене електричне енергије;
2. *повлашћени произвођач* електричне енергије је правно лице или предузетник који производи електричну енергију у високоефикасној когенерацији и остварује право на фид-ин тарифу, односно тржишну премију у складу са законом којим се уређује енергетска ефикасност*;*
3. *привремено повлашћени произвођач* електричне енергије је правно лице или предузетник који је стекао право на тржишну премију, односно право на фид-ин тарифу и има друга права и обавезе предвиђене законом којим се уређује енергетска ефикасност*;*
4. *дан стицања статуса повлашћеног произвођача* је дан када је решење о стицању статуса повлашћеног произвођача постало коначно;
5. *радни дан* подразумева сваки дан од понедељка до петка, изузев нерадних државних и верских празника Републике Србије;
6. *обрачунски период* је период који почиње у 07:00 часова првог дана календарског месеца и завршава се у 07:00 часова првог дана следећег календарског месеца;
7. *произведена електрична енергија Електране* је укупна електрична енергија предата у дистрибутивни или затворени дистрибутивни систем на месту примопредаје електричне енергије, за одређени обрачунски период, изражена у kWh;
8. *високоефикасна когенерација* је когенерација чија производња осигурава уштеду примарне енергије у односу на референтне вредности за одвојену производњу топлотне и електричне енергије за унапред задати проценат, израчунат у складу са Методологијом за утврђивање ефикасности поступка когенерације, као и производња у малој когенерацији и микро-когенерацијској јединици;
9. *мала когенерација* је Електрана максималне снаге веће од 50 kWе и мање од 500 kWе, која може да има једну или више когенерацијских јединица и остварује уштеду примарне енергије у односу на референтне вредности за одвојену производњу топлотне и електричне енергије;
10. *микро-когенерацијска јединица* је јединица за когенерацију максималне снаге испод 50 kWe, чија производња осигурава уштеду примарне енергије у односу на референтне вредности за одвојену производњу топлотне и електричне енергије; микро-когенерацијска јединица може да има правни положај купца-произвођача на начин како је то уређено законом којим се уређују обновљиви извори енергије*;*
11. к*огенерацијска јединица* је производна јединица која може да ради у режиму когенерације;
12. *пробни рад* је рад Електране, потребан за утврђивање њене подобности за употребу, у смислу закона којим се уређује планирање и изградња;
13. *регистрована електрична енергија* је укупна количина произведене електричне енергије измерена мерним уређајем на месту мерења у одређеном временском периоду, изражена у kWh;
14. *мерно место* је место на коме се налази један или више мерних уређаја за мерење произведене електричне енергије, које се налази у близини или на месту примопредаје;
15. *делимичан или потпун прекид рада система или дела система* је ограничење у примопредаји произведене електричне енергије из Електране, проузрокован немогућношћу дистрибутивног или затвореног дистрибутивног система да преузме сву електричну енергију коју би Електрана произвела да није било таквог ограничења, а које оператор система не успе да отклони у року од 12 сати од његовог настанка или кумулативно траје више од 48 сати у току календарске године, осим у случају поремећаја у случајевима опште несташице које прописује надлежни орган или оператор преносног система;
16. *исплата услед раскида* је износ једнак главници дуга који се дугује на дан раскида овог уговора у складу са било којим уговором за финансирање или рефинансирање у вези са Електраном, увећаном за доспелу камату и било које трошкове раскида у вези са финансирањем или рефинансирањем;
17. *максимално ефективно време рада за Електрану* је прописано ефективно време рада Електране које износи [унети број часова прописан за врсту електране којој Електрана припада у складу са уредбом која уређује подстицајне мере за одговарајућу врсту Електране којој Електрана припада] сати, у [унети речи: у свакој години подстицајног периода] на основу којег се одређује количина произведене електричне енергије за коју ПРОДАВАЦ има право на фид-ин тарифу;
18. *година подстицајног периода* је време од годину дана које се периодично обрачунава сваких 12 месеци у току подстицајног периода, где се први период обрачунава од првог дана подстицајног периода, а сваки следећи од дана годишњице почетка подстицајног периода;
19. *оператор система* је оператор дистрибутивног или затвореног дистрибутивног система који управља системом на који је прикључена Електрана.

Појмови и изрази коришћени у Уговору, који нису наведени у ставу 1. овог члана, имају значење наведено у Закону о енергетској ефикасности и рационалној употреби енергије („Службени гласник РС”, број 40/21), (у даљем тексту: Закон), и актима донетим на основу чл. 91. и 110. тог закона.

ПРЕДМЕТ УГОВОРА

Члан 2.

Уговорне стране Уговором о фид-ин тарифи уређују услове откупа произведене електричне енергије у Електрани, као и услове и начин коришћења подстицајних мера у вези са произведеном електричном енергијом у Електрани на које ПРОДАВАЦ има право у складу са Законом, прописима донетим на основу њега и Уговором о фид-ин тарифи.

ПОДСТИЦАЈНЕ МЕРЕ

Члан 3.

Уговорне стране су сагласне да ПРОДАВАЦ у складу са Уговором о фид-ин тарифи ужива следеће подстицајне мере:

1) подстицајни период;

2) преузимање балансне одговорности од стране КУПЦА;

3) преузимање трошкова балансирања од стране КУПЦА;

4) право на фид-ин тарифу.

*У случају да Уговор о фид-ин тарифи закључује лице које има статус привремено повлашћеног произвођача члан 3. гласи:*

Уговорне стране су сагласне да ПРОДАВАЦ ужива следеће подстицајне мере:

1) подстицајни период;

2) преузимање балансне одговорности од стране КУПЦА;

3) преузимање трошкова балансирања од стране КУПЦА;

4) право на фид-ин тарифу.

ПРОДАВАЦ остварује право на подстицајне мере из става 1. овог члана и за период који обухвата време од дана почетка пробног рада до дана почетка подстицајног периода, а у складу са Уговором о фид-ин тарифи.

ПРОДАВАЦ се обавезује да у року важења статуса привремено повлашћеног произвођача стекне статус повлашћеног произвођача за Електрану.

Ако ПРОДАВАЦ продужи статус привремено повлашћеног произвођача, рок за испуњење обавезе из става 4. овог члана истиче на дан истека продуженог рока важења статуса привремено повлашћеног произвођача, а који ће Уговорне стране констатовати анексом у року од 15 дана од дана пријема захтева ПРОДАВЦА за закључење анекса.

ПРОДАВАЦ уз захтев за закључење анекса из става 5. овог члана доставља КУПЦУ оверену копију решења о продужетку статуса привремено повлашћеног произвођача.

ПОДСТИЦАЈНИ ПЕРИОД

Члан 4.

ПРОДАВАЦ има право на подстицајне мере за време трајања подстицајног периода.

Подстицајни период траје [нпр. 15 (петнаест)] година од дана првог очитавања мерног уређаја после дана стицања статуса повлашћеног произвођача и то: од [унети датум првог очитавања мерног уређаја] године до [унети датум истека подстицајног периода] године, осим ако је трајање подстицајног периода другачије прописано Уговором о фид-ин тарифи.

*У случају да Уговор о фид-ин тарифи закључује лице које има статус привремено повлашћеног произвођача у члану 4. мења се став 2. и после њега додају ст. 3. и 4. тако да гласе:*

Подстицани период траје [нпр. 15 (петнаест)] година од дана првог очитавања мерног уређаја после дана стицања статуса повлашћеног произвођача за Електрану, осим ако је трајање подстицајног периода другачије прописано Уговором о фид-ин тарифи.

Дан почетка и дан истека подстицајног периода Уговорне стране констатоваће анексом који ће закључити када ПРОДАВАЦ достави КУПЦУ решење о стицању статуса повлашћеног произвођача електричне енергије за Електрану.

ОБАВЕЗЕ ГАРАНТОВАНОГ СНАБДЕВАЧА У ПОГЛЕДУ ПРЕУЗИМАЊА БАЛАНСНЕ ОДГОВОРНОСТИ И ТРОШКОВА БАЛАНСИРАЊА

Члан 5.

КУПАЦ се обавезује да у току подстицајног периода преузима балансну одговорност и трошкове балансирања ПРОДАВЦА за место примопредаје електричне енергије Електране ПРОДАВЦА.

ПРОДАВАЦ за место примопредаје електричне енергије Електране ПРОДАВЦА припада балансној групи КУПЦА.

*У случају да Уговор о фид-ин тарифи закључује лице које има статус привремено повлашћеног произвођача, после става 2. овог члана додаје се став 3. који гласи:*

КУПАЦ преузима балансну одговорност и трошкове балансирања за место примопредаје електричне енергије Електране ПРОДАВЦА и за електричну енергију коју ПРОДАВАЦ произведе у току пробног рада до дана почетка подстицајног периода.

ОБАВЕЗЕ ПРОДАВЦА У ВЕЗИ СА ПЛАНИРАЊЕМ РАДА И ОДРЖАВАЊЕМ ЕЛЕКТРАНЕ

Члан 6.

ПРОДАВАЦ се обавезује КУПЦУ да у току трајања Уговора о фид-ин тарифи а најкасније до 1. јула сваке календарске године током подстицајног периода, достави на прописаном формулару КУПЦА годишњи план рада и одржавања Електране за наредну годину који укључује: ремонт, друге видове одржавања и сва друга планска искључења производних јединица, као и инсталисани капацитет свих производних јединица у Електрани које плански неће бити расположиве у појединим периодима током године, осим за микро-когенерацијску јединицу, укључујући и благовремено достављање евентуално планираних измена наведених планова.

У случају принудног застоја (испада) једне или више производних јединица или привременог смањења снаге Електране, ПРОДАВАЦ одлучује да ли ће и када да отклони узроке нерасположивости или ограничења снаге и врати Електрану у рад са пуним инсталисаним капацитетом, али има обавезу да без одлагања писаним путем обавести КУПЦА о својој одлуци.

Уколико ПРОДАВАЦ одлучи да отклони узроке нерасположивости или ограничења снаге и врати Електрану у рад са пуним инсталисаним капацитетом, уложиће разумне напоре да то учини што је пре разумно могуће у датим околностима и обавестити КУПЦА након што испали капацитет буде расположив.

*У случају да Уговор о фид-ин тарифи закључује лице које има статус привремено повлашћеног произвођача, после става 1. овог члана додаје се став 2. који гласи:*

Обавезе из става 1. овог члана обавезују ПРОДАВЦА и од почетка рада Електране до почетка подстицајног периода, у складу са потребама пробног рада.

УГОВОРНА КАЗНА

Члан 7.

Ако ПРОДАВАЦ не достави КУПЦУ план рада и одржавања до 15. јула сваке календарске године у подстицајном периоду, онда дугује КУПЦУ уговорну казну у висини од 200 евра у динарској противвредности, обрачунато по средњем курсу Народне банке Србије на дан издавања рачуна за исти месец.

У случају из става 1. овог члана, ПРОДАВАЦ у наредном рачуну умањује наплату за испоручену електричну енергију за износ уговорне казне.

ИЗМЕНА ОБАВЕЗА ПРОДАВЦА У ВЕЗИ СА ПЛАНИРАЊЕМ РАДА И ОДРЖАВАЊЕМ ЕЛЕКТРАНЕ

Члан 8.

У случају да дође до промена Правила о раду тржишта у делу који се тиче планирања рада балансно одговорних група и/или захтеване динамике достављања планова, Уговорне стране ће, на захтев КУПЦА, уредити анексом Уговора о фид-ин тарифи, којим се одређују нови захтеви у погледу планирања рада Електране у складу са измењеним Правилима о тржишта.

МЕСТО ПРИМОПРЕДАЈЕ ЕЛЕКТРИЧНЕ ЕНЕРГИЈЕ У СИСТЕМ

Члан 9.

Место примопредаје електричне енергије у систем је место прикључења Електране на дистрибутивни или затворени дистрибутивни систем.

ПРЕНОС СВОЈИНЕ НАД ПРОИЗВЕДЕНОМ ЕЛЕКТРИЧНОМ ЕНЕРГИЈОМ

Члан 10.

Право својине над произведеном електричном енергијом преноси се са ПРОДАВЦА на КУПЦА предајом и преузимањем електричне енергије на месту примопредаје електричне енергије.

МЕРНО МЕСТО

Члан 11.

Уговорне стране констатују да се мерно место налази на месту примопредаје.

Уговорне стране су сагласне да између мерног места и места примопредаје нема техничких губитака електричне енергије, односно да регистрована електрична енергија представља произведену електричну енергију Електране релевантну за фактурисање.

*Уколико се мерно место не налази на месту примопредаје члан 11. гласи*:

Уговорне стране констатују:

1) да се због техничких ограничења мерно место електричне енергије налази [унети испред, односно иза] места примопредаје где је електрична енергија у власништву [унети КУПЦА или ПРОДАВЦА у зависности од тога у чијем је власништву].

2) да између мерног места и места примопредаје електричне енергије, настају технички губици од [унети износ губитака]%.

3) да се регистрована електрична енергија у сваком обрачунском периоду своди на место примопредаје множењем са коефицијентом свођења утврђеним у складу са Правилима о раду надлежног оператора система.

*У случају да Уговор о фид-ин тарифи закључује лице које има статус привремено повлашћеног произвођача, а није познато где се налази мерно место, члан 11. гласи:*

Уговорне стране констатоваће анексом у складу са одобрењем за прикључење да ли се мерно место налази на месту примопредаје електричне енергије, као и висину техничких губитака и начин корекције регистроване електричне енергије уколико утврде да се место мерења и место примопредаје не налазе на истом месту у року од пет радних дана након што је ПРОДАВАЦ обавестио КУПЦА о месту мерења.

Уколико КУПАЦ не закључи анекс у складу са ставом 1. овог члана одредбе одобрења за прикључење или уговора о приступу које се односе на место мерења као и коефицијент свођења, ако га буде, сматрају се укљученим у Уговор о фид-ин тарифи.

НАЧИН МЕРЕЊА

Члан 12.

Мерење електричне енергије врши се на мерном месту одговарајућим мерним уређајима и применом мерила у складу са Законом о енергетици („Службени гласник РСˮ, бр. 145/14, 95/18 – др. закон, 40/21 и 35/23 – др. закон) и актима донетим на основу закона којим се уређује енергетика важећим у време потписивања Уговора о фид-ин тарифи, правилима о раду система на коју је Електрана прикључена и уговором о приступу систему са оператором система.

ОЧИТАВАЊА ЕЛЕКТРИЧНЕ ЕНЕРГИЈЕ

Члан 13.

Очитавање регистроване електричне енергије врши оператор система у складу са Законом о енергетици и актима донетим на основу тог закона важећим у време потписивања Уговора о фид-ин тарифи.

ПРОДАВАЦ је дужан да поднесе захтев оператору система да изврши очитавање мерних уређаја и очитане податке достави КУПЦУ у случају престанка важења Уговора о фид-ин тарифи, и одлагања дејства Уговора о фид-ин тарифи у складу са чланом 28. Уговора о фид-ин тарифи.

ПРИГОВОР НА ПОДАТКЕ О ОЧИТАНОЈ ЕЛЕКТРИЧНОЈ ЕНЕРГИЈИ

Члан 14.

ПРОДАВАЦ има право приговора оператору система на податке о производњи електричне енергије у обрачунском периоду у року од осам дана од дана пријема података од стране оператора, о чему је дужан да обавести КУПЦА.

Одредбе чланова 14. и 15. Уговора о фид-ин тарифи, нису сметња да ПРОДАВАЦ изда рачун у складу са чланом 19. Уговора о фид-ин тарифи.

УТВРЂИВАЊЕ ВРЕДНОСТИ ЕЛЕКТРИЧНЕ ЕНЕРГИЈЕ КАДА ОЧИТАНА ВРЕДНОСТ НИЈЕ ТАЧНА ИЛИ СУ МЕРНИ УРЕЂАЈИ НЕИСПРАВНИ

Члан 15.

Ако се утврди да очитана вредност није тачна или да мерни уређаји нису исправно регистровали производњу електричне енергије у одређеном временском периоду, Уговорне стране су сагласне да се тачна вредност регистроване електричне енергије утврди од стране оператора система на начин описан Уредбом о условима испоруке и снабдевања електричном енергијом („Службени гласник РСˮ, бр. 63/13 и 91/18).

ФИД-ИН ТАРИФА

Члан 16.

ПРОДАВАЦ у току подстицајног периода има право на фид-ин тарифу, кориговану у складу са чланом 17. Уговора о фид-ин тарифи, која износи [унети фид-ин тарифу за Електрану], а у складу са [унети назив примењиве уредбе којом се уређују подстицајне мере за повлашћене произвођаче електричне енергије са бројем службеног гласника].

Фид-ин тарифу ПРОДАВАЦ у току подстицајног периода наплаћује за произведену електричну енергију која у свакој години подстицајног периода не може бити већа од [унети максималну произведену електричну енергију за Електрану] kWh, а која се израчунава на основу максималног ефективног времена рада Електране које износи [унети максимално ефективно време рада прописано за врсту електране којој Електрана припада у складу са уредбом која уређује подстицајне мере] сати и инсталисане снаге Електране.

Електричну енергију произведену у Електрани преко максималног ефективног времена рада Електране, ПРОДАВАЦ наплаћује по откупној цени која износи 35% од фид-ин тарифе, кориговане у складу са чланом 17. Уговора о фид-ин тарифи.

*У случају да Уговор о фид-ин* *тарифи закључује лице које има статус привремено повлашћеног произвођача, после става 3. овог члана додају се ст. 4. и 5. који гласе:*

У периоду од првог очитавања мерног уређаја Електране до дана почетка подстицајног периода, ПРОДАВАЦ има право на 50% фид-ин тарифе.

На питања која се односе на услове, рок и начин плаћања пре подстицајног периода, сходно се примењују правила овог уговора о условима, року и начину плаћања фид-ин тарифе.

КОРЕКЦИЈА ФИД-ИН ТАРИФЕ ЗБОГ ИНФЛАЦИЈЕ

Члан 17.

Редовна годишња корекција фид-ин тарифе због инфлације у Еврозони, извршава се у фебруару сваке године, на начин утврђен уредбом којом се уређују фид-ин тарифе и други елементи од значаја за одређивање висине фид-ин тарифе.

ОБРАЧУН И ПЛАЋАЊЕ

Члан 18.

Фид-ин тарифа и откупна цена електричне енергије обрачунавају се у еврима на основу издатог рачуна, а исплаћују у динарској противвредности обрачунатој по средњем курсу Народне банке Србије који важи на дан издавања рачуна.

Уговорне стране одређују календарски месец као обрачунски период за који се испоставља рачун.

Обрачун фид-ин тарифе се доставља у прилогу издатог рачуна.

ОБРАЧУН ФИД-ИН ТАРИФЕ

Члан 19.

ПРОДАВАЦ испоставља КУПЦУ обрачун фид-ин тарифе за произведену електричну енергију до 20. у месецу за претходни месец.

Обрачун фид-ин тарифе из става 1. овог члана садржи нарочито:

1) назив ПРОДАВЦА, као и назив и врсту Електране која производи електричну енергију;

2) број Уговора о фид-ин тарифи;

3) обрачунски период;

4) износ израчунате максималне производње електричне енергије који одговара максималном ефективном времену рада у складу са чланом 16. Уговора о фид-ин тарифи;

5) износ фид-ин тарифе одређене чланом 16. Уговора о фид-ин тарифи изражен у еврима;

6) износ откупне цене електричне енергије одређене чланом 16. Уговора о фид-ин тарифи изражен у еврима;

7) датум почетка и завршетка [унети текуће године подстицајног периода или текућег квартала подстицајног периода] за који се утврђује ефективно време рада Електране, у складу са чланом 16. став 2. Уговора о фид-ин тарифи;

8) укупан износ произведене електричне енергије од почетка [унети године подстицајног периода или квартала подстицајног периода] за који се обрачунава максимално ефективно време рада до почетка обрачунског периода за који се врши обрачун изражен у kWh;

9) укупан износ произведене електричне енергије у обрачунском периоду изражен у kWh;

10) укупан износ произведене електричне енергије изражен у kWh у обрачунском периоду, за који се наплаћује фид-ин тарифа;

11) укупан износ произведене електричне енергије изражен у kWh у обрачунском периоду, а који се наплаћује по откупној цени у случају да збир произведене електричне енергије у обрачунском периоду и укупног износа произведене електричне енергије из тачке 7) овог става, премашује износ електричне енергије из тачке 4) овог става;

12) укупан износ за плаћање;

13) рок плаћања, одређен у складу са чланом 20. Уговора о фид-ин тарифи.

ИЗДАВАЊЕ РАЧУНА И РОК ЗА ПЛАЋАЊЕ

Члан 20.

Рачун садржи:

1) назив ПРОДАВЦА,

2) назив и врсту Електране;

3) број Уговора;

4) обрачунски период за који се фактурише фид-ин тарифа;

5) укупан износ фид-ин тарифе, у обрачунском периоду изражен у еврима и у динарској противвредности;

6) количину електричне енергије у обрачунском периоду изражену у kWh;

7) средњи курс Народне банке Србије за евро на дан издавања рачуна;

Уз рачун се доставља припадајући обрачун из члана 19. овог уговора (који је саставни део рачуна).

Рок за плаћање достављеног рачуна за произведену електричну енергију је 15 радних дана од дана пријема.

ПРИГОВОР

Члан 21.

КУПАЦ је дужан да неспорни део рачуна према приложеном обрачуну фид-ин тарифе плати у року доспећа.

КУПАЦ може ставити приговор на испостављени рачун са приложеним обрачуном у писаној форми, наводећи спорни износ и разлоге за оспоравање, у року од три радна дана од дана пријема.

Овлашћени представници Уговорних страна ће споразумно решити приговор из става 2. овог члана најкасније у року од десет радних дана од стављања приговора и о томе сачинити записник.

Уколико се записником из става 3. овог члана утврди да је приговор у целости или делимично био основан, ПРОДАВАЦ ће у року од пет радних дана од дана потписивања записника издати нови рачун, са приложеним новим обрачуном, у складу са чињеницама утврђеним записником.

Уколико се записником из става 3. овог члана утврди да приговор у целости или делимично није био основан, КУПАЦ ће у року од пет радних дана од дана потписивања записника платити ПРОДАВЦУ износ из рачуна утврђен обрачуном или део износа из рачуна утврђен обрачуном који је био неспоран, увећан за законску затезну камату у складу са Законом о затезној камати („Службени гласник РСˮ, број 119/12) од дана доспелости у складу са чланом 20. Уговора о фид-ин тарифи до дана плаћања.

Ако се овлашћени представници Уговорних страна у складу са ставом 3. овог члана не договоре или не могу да се договоре како да реше приговор, спор ће се решити сходно члану 40. Уговора о фид-ин тарифи.

Ако КУПАЦ због накнадно утврђене грешке у измереним подацима плати ПРОДАВЦУ већи новчани износ за преузету електричну енергију, ПРОДАВАЦ је дужан да врати КУПЦУ вишак уплаћених средстава у року од осам дана од дана достављања захтева у писаној форми од стране КУПЦА, увећан за затезну камату од првог дана након протека рока за враћање вишка уплаћених средстава до дана плаћања.

ИНСТРУМЕНТ ОБЕЗБЕЂЕЊА ПЛАЋАЊА

Члан 22.

Уговорне стране сагласно констатују да је, у року од три радна дана од дана потписивања Уговора о фид-ин тарифи, КУПАЦ предао ПРОДАВЦУ три бланко менице са клаузулом „без протеста” и неограниченог важења (без датума истека), регистровану код Народне банке Србије заједно са меничним овлашћењем и другом документацијом за коришћење исте.

ОБАВЕЗА ОДРЖАВАЊА ИНСТРУМЕНТА ОБЕЗБЕЂЕЊА ПЛАЋАЊА

Члан 23.

КУПАЦ је дужан да у случају наплате по основу било које менице ПРОДАВЦУ преда нову бланко меницу, у року од 30 радних дана од дана активирања, при чему се нова меница предаје са својствима прописаним у члану 22. Уговора о фид-ин тарифи.

АКТИВИРАЊЕ ИНСТРУМЕНТА ОБЕЗБЕЂЕЊА ПЛАЋАЊА

Члан 24.

ПРОДАВАЦ може наплатити износе по меници за наплату неспорног, доспелог и неизмиреног дуга КУПЦА у случају:

1) да КУПАЦ не измири обавезе плаћања за један обрачунски период ни у накнадном року од 15 радних дана од дана обавештења за накнадно плаћање, у ком случају ПРОДАВАЦ може наплатити неплаћени износ увећан за припадајућу затезну камату;

2) да у току поступка избора новог гарантованог снабдевача у складу са Законом о енергетици, КУПАЦ не измирује обавезе плаћања, у ком случају ПРОДАВАЦ може наплатити неплаћени износ увећан за припадајућу затезну камату;

3) неиспуњења обавезе КУПЦА да плати ПРОДАВЦУ исплату услед раскида уговора од стране ПРОДАВЦА на начин прописан Уговором о фид-ин тарифи, у ком случају ПРОДАВАЦ може наплатити неплаћени износ увећан за припадајућу затезну камату.

Ради избегавања сумње, ПРОДАВАЦ може наплатити износе по меници у складу са овим чланом како током, тако и након престанка или превременог раскида Уговора о фид-ин тарифи.

ВРАЋАЊЕ НЕИСКОРИШЋЕНОГ ИНСТРУМЕНТА ОБЕЗБЕЂЕЊА ПЛАЋАЊА

Члан 25.

ПРОДАВАЦ је дужан да врати КУПЦУ неискоришћену меницу у року од 30 радних дана од престанка важења Уговора о фид-ин тарифи и измирења свих потраживања ПРОДАВЦА у складу са Уговором о фид-ин тарифи.

ЗАЛАГАЊЕ И УСТУПАЊЕ ПОТРАЖИВАЊА ПРОДАВЦА

Члан 26.

КУПАЦ даје сагласност ПРОДАВЦУ да може трећем лицу доспели и будући износ било ког новчаног потраживања који стекне по основу Уговора о фид-ин тарифи да уступи у складу са Законом о облигационим односима („Службени лист СФРЈ”, бр. 29/78, 39/85, 45/89 – УСЈ и 57/89, „Службени лист СРЈ”, број 31/93 и „Службени гласник РСˮ, број 18/20), односно да заложи у складу са Законом о заложном праву на покретним стварима и правима уписаним у регистар („Службени гласник РСˮ, бр. 57/03, 61/05, 64/06 - исправка, 99/11 – др. закон, 99/11 – др. закон и 31/19).

ВИША СИЛА

Члан 27.

Уколико услед дејства више силе једна Уговорна страна не буде у стању да извршава своје обавезе у складу са Уговором о фид-ин тарифи, дужна је да о томе обавести другу Уговорну страну.

Виша сила, у смислу става 1. овог члана, је сваки непредвидив или неизбежан догађај који је изван контроле Уговорних страна и укључује нарочито (без ограничења):

1) природне катастрофе, као што су пожар, поплава, земљотрес, вулканска ерупција и други облици катастрофалних временских услова;

2) ратно и ванредно стање, тероризам, револуција, јавне демонстрације, саботаже, вандализам, штрајк ( искључујући штрајк радне снаге Уговорних страна, али укључујући штрајк радне снаге оператора система);

3) поступање државног органа, имаоца јавног овлашћења, органа аутономне покрајине или органа јединице локалне самоуправе, које има за последицу да лиценца, дозвола, одобрење или друго овлашћење које је неопходно за извршавање обавеза или остваривање права, престане да буде пуноважно или не остане на снази, или не буде издато, измењено или продужено у прописаним роковима на захтев који је предат, ако се поступање надлежног органа не може приписати незаконитом или несавесном поступању КУПЦА или ПРОДАВЦА;

4) акт експропријације у погледу електране;

5) међународне санкције, као и ступање на снагу аката међународних организација који обавезују Републику Србију, ако услед њихове примене КУПАЦ не буде могао да испуњава обавезе по основу подстицајних мера;

6) делимичан или потпун прекид рада система или дела система за време важења одлуке о проглашењу ванредне ситуације за територију Републике Србије, односно аутономне покрајине или јединице локалне самоуправе на којој се налази Електрана ПРОДАВЦА.

ПОСЛЕДИЦЕ ДЕЈСТВА ВИШЕ СИЛЕ

Члан 28.

У случају настанка више силе у смислу члана 27. Уговора о фид-ин тарифи, Уговором о фид-ин тарифи остаје на снази, али се његова правна дејства одлажу за време деловања више силе.

У случају из става 1. овог члана КУПАЦ је дужан да измири све новчане обавезе према ПРОДАВЦУ које су настале до наступања више силе.

По престанку дејства више силе, уколико је дејство више силе било обострано, Уговор о фид-ин тарифи се наставља, а период важења уговора се продужава за период деловања више силе.

У случају, да у току трајања више силе постоји могућност да Електрана производи електричну енергију, КУПАЦ је дужан да прихвати обавезу измирења плаћања фид-ин тарифе за преузету електричну енергију у роковима који ће се утврдити посебним анексом Уговора о фид-ин тарифи, а који не могу бити дужи од годину дана од дана престанка дејства више силе.

ОБАВЕШТАВАЊЕ О ВИШОЈ СИЛИ

Члан 29.

Уговорна страна погођена дејством више силе дужна је да обавести другу Уговорну страну у писаној форми како о настанку, тако и о престанку дејства више силе, као и о тренутку када је у могућности да настави са испуњавањем својих обавеза по Уговору о фид-ин тарифи без одлагања, а најкасније пет радних дана од тренутка када је дејство више силе настало, односно престало.

Ако су обе Уговорне стране погођене дејством више силе, престанком дејства више силе сматра се дан кад су обе Уговорне стране у могућности да наставе са испуњавањем својих уговором преузетих обавеза.

ИЗМЕНА ПРОПИСА

Члан 30.

У случају промене прописа насталих након закључења Уговора о фид-ин тарифи а који погоршавају положај Уговорних страна, Уговор о фид-ин тарифи се може изменити без ограничења, а у обиму који је неопходан да се Уговорне стране доведу у положај у коме су биле у моменту закључења Уговора о фид-ин тарифи, на начин предвиђен овим чланом.

Да би Уговорна страна остварила право на заштиту од измене прописа, последице измењених прописа морају да се састоје у негативном утицају на финансијски положај исте Уговорне стране.

Уколико наступи измена прописа o подстицајним мерама, Уговорна страна из става 2. овог члана подноси министарству надлежном за послове енергетике (у даљем тексту: Министарство) предлог за измену подстицајних мера ради стављања те Уговорне стране у исти финансијски положај у којем је била на основу Уговора о фид-ин тарифи непосредно пре наступања промене прописа.

Ако се Министарство у року од 90 дана од дана подношења предлога Уговорне стране из става 3. овог члана сагласи са предлогом те Уговорне стране на начин који одговара тој Уговорној страни, друга Уговорна страна се обавезује да измени Уговором о фид-ин тарифи и закључи анекс са ПРОДАВЦЕМ у складу са одлуком Министарства у року од 15 радних дана од дана подношења захтева Уговорне стране из става 1. овог члана за измену Уговора о фид-ин тарифи.

Уколико Уговорна страна из става 3. овог члана није задовољна одлуком Министарства или Министарство у року од 90 дана не донесе одлуку о предлогу Уговорне стране из става 3. овог члана, Уговорна страна из става 1. овог члана има право да покрене спор у складу са чланом 39. Уговора о фид-ин тарифи.

У случају да су одлуком [унети суда или арбитраже] измењене подстицајне мере КУПАЦ је у обавези да закључи анекс са ПРОДАВЦЕМ у складу са одлуком [унети суда или арбитраже] у року од 15 радних дана од дана подношења захтева ПРОДАВЦА за измену Уговора о фид-ин тарифи, осим ако одлуком [унети суда или арбитраже] није прописан други рок за измену Уговора о фид-ин тарифи.

До доношења одлуке Министарства и/или доношења [унети судске или арбитражне] одлуке у погледу измена Уговора о фид-ин тарифи које су потребне након измене прописа, Уговорне стране ће у највећој могућој мери наставити са извршењем својих обавеза по основу Уговора о фид-ин тарифи у мери у којој такво поштовање Уговора о фид-ин тарифи неће имати за последицу да било која од Уговорних страна крши примењиве прописе или у случају ПРОДАВЦА постане инсолвентна.

ОБАВЕШТАВАЊЕ У ТОКУ УГОВОРА О ФИД-ИН ТАРИФИ

Члан 31.

Свака Уговорна страна ће у року од десет радних дана од ступања Уговора о фид-ин тарифи на снагу одредити особу надлежну за међусобно обавештавање у вези са спровођењем Уговора о фид-ин тарифи, рачунајући и обавештење о раскиду, и доставити податке о истом другој Уговорној страни, укључујући име и презиме, адресу и број канцеларије, број телефона, број факса и електронску адресу.

Уговорне стране могу током трајања Уговора о фид-ин тарифи променити особу која је надлежна за међусобно обавештавање, о чему морају без одлагања обавестити другу Уговорну страну уз достављање релевантних података наведених у ставу 1. овог члана.

НАЧИН ОБАВЕШТАВАЊА

Члан 32.

Сва обавештења, захтеви и остала комуникација између Уговорних страна обавља се у писаној форми између особа одређених за међусобно обавештавање.

Сви остали дописи и документација коју једна Уговорна страна упућује другој, могу се достављати факсом, преко курира, препорученом или електронском поштом, при чему поштарину плаћа пошиљалац.

ТАЈНОСТ ПОДАТАКА

Члан 33.

Уговорне стране су сагласне да је садржина Уговора о фид-ин тарифи доступна свим трећим лицима.

ПРЕНОС ПРАВА И ОБАВЕЗА ИЗ УГОВОРА О ФИД-ИН ТАРИФИ

Члан 34.

Уговорне стране могу пренети права и обавезе из Уговора о фид-ин тарифи на трећа лица, са обавезом да о овој околности без одлагања обавесте другу Уговорну страну.

Пренос Уговора о фид-ин тарифи на друго лице на месту КУПЦА остварује се у складу са подзаконксим актима донетим на основу Закона о енергетици, којима се уређује стицање, измена и престанак својства гарантованог снабдевача које у тренутку закључења Уговора о фид-ин тарифи остварује КУПАЦ.

Пренос Уговора о фид-ин тарифи на друго лице на месту ПРОДАВЦА остварује се на основу решења о измени решења о стицању статуса (привремено) повлашћеног произвођача којим се мења (привремено) повлашћени произвођач за Електрану.

Пренос Уговора о фид-ин тарифи на друго лице на месту ПРОДАВЦА остварује се и на основу решења о стицању статуса (привремено) повлашћеног произвођача за Електрану на друго лице у случају вршења овлашћења зајмодавца или агента зајмодавца из уговора о ступању у пројекат, ако је такав уговор закључен.

Ако се пренесе Уговор о фид-ин тарифи на друго лице, нови КУПАЦ, односно ПРОДАВАЦ преузима сва права и обавезе свог претходника.

Нови ПРОДАВАЦ ступа у преостали подстицајни период, фид-ин тарифу, као и друга права и обавезе претходног ПРОДАВЦА на дан достављања КУПЦУ решења из ст. 3. и 4. овог члана.

КУПАЦ је дужан да испуњава све обавезе по Уговору о фид-ин тарифи до преузимања Уговора о фид-ин тарифи од стране новог КУПЦА, ако престане да обавља послове гарантованог снабдевача.

У случају да КУПАЦ престане да обавља послове гарантованог снабдевача, КУПАЦ солидарно одговара ПРОДАВЦУ за обавезе које настану до преноса Уговора о фид-ин тарифи на новог КУПЦА.

СТАТУСНЕ ПРОМЕНЕ УГОВОРНИХ СТРАНА

Члан 35.

Уколико једна Уговорна страна изврши статусне промене у складу са Законом о привредним друштвима („Службени гласник РСˮ, бр. 36/11, 99/11, 83/14 – др. закон, 5/15, 44/18, 95/18, 91/19 и 109/21), дужна је да обавештење о томе и званичну документацију о извршеној статусној промени издату од Агенције за привредне регистре, достави другој Уговорној страни у року од пет радних дана од извршених статусних промена.

Правни следбеник Уговорне стране из става 1. овог члана, у односу на права и обавезе по Уговору о фид-ин тарифи и друга Уговорна страна ће у року од 15 радних дана од извршених статусних промена потписати анекс Уговора о фид-ин тарифи којим ће се исти усагласити са извршеним статусним променама.

ПРЕСТАНАК УГОВОРА О ФИД-ИН ТАРИФИ ОТКАЗОМ И РАСКИДОМ УГОВОРА

Члан 36.

ПРОДАВАЦ у сваком тренутку има право да раскине Уговор о фид-ин тарифи са роком од 30 дана од дана достављања КУПЦУ писменог обавештења о раскиду Уговора о фид-ин тарифи, са доказима о наступању услова за раскид, ако:

1) КУПАЦ дође у доцњу са исплатом било ког дугованог износа, при чему такво пропуштање није отклонио ни у накнадном року од 15 радних дана од пријема обавештења да измири своје обавезе, а ПРОДАВАЦ не може из било ког разлога да наплати неизмирени дуг КУПЦА по основу ниједне менице или

2) КУПЦУ нека од његових лиценци или дозвола која је потребна за извршење његових обавеза по Уговору о фид-ин тарифи се одузме, поништи или стави ван снаге, а КУПАЦ не стекне нову лиценцу или дозволу у року од 30 радних дана од дана престанка лиценце или дозволе, осим у случају да друго лице постане КУПАЦ у складу са чланом 34. Уговора о фид-ин тарифи или

3) КУПАЦ не достави меницу у року из члана 23. Уговора о фид-ин тарифи, а ПРОДАВАЦ нема ниједну меницу КУПЦА, или

4) ако КУПАЦ одбије да измени Уговор о фид-ин тарифи у случају измене прописа у складу са чланом 30. Уговора о фид-ин тарифи или

5) КУПАЦ одбије да закључи са зајмодавцем или агентом зајмодавца и ПРОДАВЦЕМ уговор о ступању у пројекат, у складу са чланом 34. Уговора о фид-ин тарифи, или

6) ако се над КУПЦЕМ отвори стечај или започне ликвидација у складу са прописима који уређују стечај и ликвидацију, осим у случају да друго лице постане КУПАЦ у складу са чланом 34. Уговора о фид-ин тарифи.

У случајевима из става 1. овог члана ПРОДАВАЦ има право на исплату услед раскида који трпи због раскида Уговора о фид-ин тарифи.

ПРОДАВАЦ је сагласан да на захтев КУПЦА закључи споразум о исплати услед раскида Уговора о фид-ин тарифи у ратама.

ПРОДАВАЦ нема право на исплату услед раскида у случају из став 1. тачка 1) овог члана ако раскине Уговор о фид-ин тарифи, а могао је да наплати своја потраживања из једне или више меница или је Уговор о фид-ин тарифи раскинуо пре него што је покушао да намири дуг преко менице.

Право на исплату услед раскида Уговора о фид-ин тарифи доспева у року од 30 дана од дана подношења КУПЦУ захтева за исплату од стране ПРОДАВЦА, осим уколико је посебним споразумом Уговорних страна из става 3. овог члана рок за исплату другачије уређен.

КУПАЦ има право да одбије захтев за исплату услед раскида уколико сматра да нису наступили услови за раскид Уговора о фид-ин тарифи и да упути спор на решавање у складу са чланом 39. Уговора о фид-ин тарифи.

Ако раскине Уговор о фид-ин тарифи, ПРОДАВАЦ губи право да са КУПЦЕМ поново закључи уговор о обавезном откупу по фид-ин тарифи за исту Електрану.

ПРЕСТАНАК УГОВОР О ФИД-ИН ТАРИФИ НЕЗАВИСНО ОД ВОЉЕ УГОВОРНИХ СТРАНА

Члан 37.

Уговор о фид-ин тарифи престаје независно од воље Уговорних страна у случају:

1) да ПРОДАВЦУ престане статус повлашћеног произвођача, у погледу Електране, осим ако је Уговор о фид-ин тарифи и прописима који уређују стицање, пренос и престанак статуса повлашћеног произвођача предвиђено да престанак статуса повлашћеног произвођача не доводи одмах до престанка Уговора о фид-ин тарифи;

2) истека подстицајног периода;

3) искључења објекта произвођача од стране оператора система у складу са Законом о енергетици.

*У случају да Уговор о фид-ин тарифи закључује лице које има статус привремено повлашћеног произвођача члан 37. гласи:*

Уговор о фид-ин тарифи престаје независно од воље Уговорних страна у случају:

1) да ПРОДАВЦУ престане статус привремено повлашћеног произвођача или статус повлашћеног произвођача, у погледу Електране осим ако је Уговор о фид-ин тарифи или уговором о ступању у пројекат ако се закључи, као и прописима који уређују стицање, пренос и престанак статуса повлашћеног произвођача предвиђено да престанак статуса (привремено) повлашћеног произвођача ПРОДАВЦА не доводи до престанка Уговора о фид-ин тарифи;

2) истека подстицајног периода;

3) у року не стекне статус повлашћеног произвођача;

4) искључења објекта произвођача од стране оператора система у складу са Законом о енергетици.

Сматра се да је ПРОДАВАЦ у року стекао статус повлашћеног произвођача ако је захтев за стицање статуса повлашћеног произвођача за Електрану поднео до истека рока важења статуса привремено повлашћеног произвођача, без обзира на тренутак доношења решења којим се тај захтев усваја.

ПРОДАВАЦ је дужан да врати КУПЦУ сву корист коју је примио по Уговору о фид-ин тарифи у случају да у року не стекне статус повлашћеног произвођача.

Корист из става 3. овог члана, коју утврђује КУПАЦ, представља разлику између:

1) збира који чине приходи које је ПРОДАВАЦ остварио на основу фид-ин тарифе и трошкови балансирања КУПЦА и

2) прихода које би остварио да није користио подстицајне мере.

ОГРАНИЧЕЊЕ ОДГОВОРНОСТИ И НАКНАДА ШТЕТЕ

Члан 38.

Уговорне стране су сагласне да ће у случају настанка штете повредом одредби Уговора о фид-ин тарифи, Уговорна страна која је проузроковала штету, накнадити другој Уговорној страни стварну штету и измаклу корист.

Одредбе ст. 1. овог члана не утичу на право ПРОДАВЦА да захтева од КУПЦА да изврши исплату услед раскида у случајевима и на начин прописан чланом 36. Уговора о фид-ин тарифи.

Уколико КУПАЦ не изврши своје обавезе плаћања из става 2. овог члана, ПРОДАВАЦ може да захтева исплату услед раскида преко менице или меница у складу са одредбама члана 24. Уговора о фид-ин тарифи.

РЕШАВАЊЕ СПОРОВА

Члан 39.

Сви неспоразуми који настану из Уговора о фид-ин тарифи и поводом њега, Уговорне стране ће решити споразумно, а уколико у томе не успеју, за решење спора надлежан је Привредни суд у Београду.

Током решавања спора Уговорне стране су дужне да наставе са извршавањем својих неспорних обавеза у складу са одредбама Уговором о фид-ин тарифи.

*У случају да Уговорне стране желе да уговоре арбитражу за решавање спорова, члан 39. гласи:*

Сви неспоразуми који настану из Уговора о фид-ин тарифи и поводом њега, Уговорне стране ће решити споразумно, а уколико у томе не успеју, за решење спора надлежна је Стална арбитража при Привредној комори Србије у Београду.

*У случају да је ПРОДАВАЦ лице у директном или индиректном власништву страног лица или га финансирају стране финансијске институције (без обзира да ли је електрана прикључена на дистрибутивни* или затворени дистрибутивни *систем), а жели да уговори међународни арбитражни суд при Међународној привредној комори (ICC) у Паризу за решавање спорова, члан 39. гласи:*

Неспоразуме који настану из Уговора о фид-ин тарифи и поводом њега, Уговорне стране настојаће да реше споразумно, а уколико у томе не успеју свака Уговорна страна може настали спор упутити на решавање у складу са овим чланом.

Сви спорови који настану из или у вези са Уговором о фид-ин тарифи коначно ће бити решени у складу са Правилима арбитраже Међународне привредне коморе (*ICC*) у Паризу од стране једног или више арбитара именованих у складу са наведеним правилима. Одредбе о привременом (хитном) арбитру не примењују се.

Седиште (или правно место) арбитраже биће Париз, Република Француска.

Меродавно право за решавање спорова из става 1. овог члана је право Републике Србије.

Арбитражна одлука је коначна и обавезујућа за Уговорне стране које су дужне да је спроведу без одлагања.

Све арбитражне трошкове, укључујући и трошкове заступања сноси Уговорна страна која изгуби спор по арбитражи, осим ако арбитражно веће не одлучи другачије.

Одредбе овог члана не ограничавају право сваке Уговорне стране да поднесе захтев надлежном суду за добијање привремених мера ради заштите њених права до доношења арбитражне одлуке.

УСКЛАЂЕНОСТ СА ВАЖЕЋИМ ЗАКОНИМА И ПРОПИСИМА

Члан 40.

На сва питања која нису непосредно регулисана Уговором о фид-ин тарифи, примењују се Закон о облигационим односима, Закон о енергетској ефикасности и рационалној употреби енергије, и други закони и прописи Републике Србије.

НИШТАВОСТ

Члан 41.

За случај да се једна или више одредаба Уговора о фид-ин тарифи сматрају неважећим, незаконитим или непримењивим у било ком погледу, то неће утицати на пуноважност, законитост и примењивост осталих одредаба садржаних у Уговору о фид-ин тарифи, које ће наставити да буду пуноважне.

Уговорне стране ће настојати да замене сваку неважећу, незакониту или непримењиву одредбу пуноважном, законитом и примењивом одредбом, чији је економски ефекат најприближнији могући економском ефекту неважеће, незаконите или непримењиве одредбе у складу са законом.

ВАЖЕЊЕ УГОВОРА О ФИД-ИН ТАРИФИ

Члан 42.

Уговор о фид-ин тарифи ступа на снагу на дан када га потпишу обе Уговорне стране и важи до дана истека подстицајног периода за Електрану.

Уколико дође до настанка и деловања више силе у току подстицајног периода, Уговорне стране ће анексом констатовати нови дан истека подстицајног периода у складу са чл. 27. и 28. Уговора о фид-ин тарифи.

*У случају да Уговор о фид-ин тарифи закључује привремено повлашћени произвођач члан 42. гласи:*

Уговор о фид-ин тарифи ступа на снагу на дан када га потпишу обе Уговорне стране и важи до дана истека подстицајног периода за Електрану, осим уколико раније не престане да важи или се продужи његово важење у складу са Уговором о фид-ин тарифи и уговором о ступању у пројекат из члана 34. овог Уговора о фид-ин тарифи, ако Уговорне стране такав уговор закључе са зајмодавцем или агентом зајмодавца.

Уколико дође до случаја настанка и деловања више силе у току подстицајног периода, Уговорне стране ће анексом констатовати нови дан истека подстицајног периода у складу са чл. 27. и 28. Уговора о фид-ин тарифи.

ДОКУМЕНТАЦИЈА КОЈА ЧИНИ САСТАВНИ ДЕО УГОВОРА О ФИД-ИН ТАРИФИ

Члан 43.

Следећи документи које је доставио ПРОДАВАЦ су прилози Уговора о фид-ин тарифи и чине његов саставни део:

1) Решење о стицању статуса повлашћеног произвођача;

2) Акт надлежног оператора система о прикључењу Електране;

3) Формулар за достављање годишњег плана рада и одржавања Електране.

Анекси који се закључе уз Уговор о фид-ин тарифи чине његов саставни део и производе подједнако правно дејство као и Уговор о фид-ин тарифи.

*У случају да Уговор о фид-ин тарифи закључује привремено повлашћени произвођач члан 43. гласи:*

Следећи документи су прилози Уговора о фид-ин тарифи и чине његов саставни део:

1) Решење о стицању статуса привремено повлашћеног произвођача за Електрану;

2) Решење о стицању статуса повлашћеног произвођача;

3) Решење о пуштању у пробни рад електране, ако је утврђен пробни рад;

4) Извештај о првом очитавању мерног уређаја за мерење испоручене електричне енергије Електране;

5) Акт надлежног оператора система о прикључењу Електране;

6) Формулар за достављање годишњег плана рада и одржавања Електране.

Уговорне стране су сагласне да ће документи из става 1. тач. 2) до 6) Уговора о фид-ин тарифи постати саставни део Уговора о фид-ин тарифи када их ПРОДАВАЦ прибави у складу са обавезама из Уговора о фид-ин тарифи.

Анекси који се закључе уз Уговор о фид-ин тарифи чине његов саставни део и производе правно дејство као и Уговор о фид-ин тарифи.

ПРЕЛАЗНЕ И ЗАВРШНЕ ОДРЕДБЕ

Члан 44.

Од момента успостављања електронске платформе КУПЦА за праћење производње електричне енергије из електрана које су корисници подстицаја, ПРОИЗВОЂАЧ је дужан да сва обавештења и документа о техничком функционисању Електране, која је према Уговору о фид-ин тарифи био дужан да достави КУПЦУ писаним путем, достави КУПЦУ преко те платформе, у складу са правилима о раду те платформе која ће ПРОИЗВОЂАЧУ доставити КУПАЦ.

Члан 45.

Свака Уговорна страна сноси своје трошкове у вези са закључењем Уговора о фид-ин тарифи.

Члан 46.

Уговор о фид-ин тарифи је сачињен у шест истоветних примерака, по три за сваку Уговорну страну.

ПРОДАВАЦ КУПАЦ